መንግስት የቡና ምርትን ይበልጥ ለማሳደግ ትኩረት ሰጥቶ እየሰራነው መሆኑን ፕሬዚዳንት ሙላቱ ገለፁ
 በግብርናው ኢኮኖሚ ዘርፍ ውስጥ የቡና ምርት ያለውን ሚና የበለጠ ለማሳደግ የአርሶ አደሩን ህይወት ለመለወጥ መንግስት ትኩረት ሰጥቶ እየሰራ መሆኑን ፕሬዝዳንት ሙላቱ ተሾመ አስታወቁ፡፡ የቡና ቀን ለመጀመሪያ በሀገር አቀፍ ደረጃ በጅማ ዞን አጋሮ ከተማ ተከብሯል፡፡በጅማ ዞን አጋሮ ከተማ በኦሮሚያ ለ4ኛ ጊዜ በአገር አቀፍ ደረጃ ለመጀመሪያ ጊዜ በተከበረው በዓል ላይ የኢፌዴሪ ፕሬዝዳንት ሙላቱ ተሾመ እንዳሉት የቡና፣ የግብርና ልማት አገራችን ወደ ኢንዱስትሪ ለምታደርገው ሽግግር ከፍተኛ ድርሻ ይኖረዋል፡፡በመሆኑም ቡና ግንባር ቀደም ትኩረት ከተሰጣቸው የግብርና ምርቶች መካከል ዋነኛው መሆኑን ያስታወሱት ፕሬዝዳንቱ የግብርና ምርምር ተቋማትና ባለሞያዎች ባለድርሻዎች ለጥራት ትኩረት እንዲሰጡ አሳስበዋል፡፡ከዚህ ባሻገር ሆን ተብሎ በጥራት መጓደልና በህገ-ወጥ ንግድ የተሰለፉ ወገኖችን ህብረተሰቡ ትኩረት ሰጥቶ እንዲከታተል አሳስበዋል፡፡ይህ በዓል በቡና ምርት፣ በቡና ገበያ፣ በቡና ምርምርና ጥራት በመሳሰሉ የተለያዩ የስራ መስኮች ላይ የተሰማሩ ባለድርሻ አካላት በቀጥታም ሆነ በተወካዮቻቸው አማካኝነት እየተገናኙ በመመካከር መልካም ልምዶችን እየተለዋወጡ ለቡና ልማት እድገት የሚበጁ ጠቃሚ ስልቶችን እየቀየሱና ችግሮችን እየፈቱ የቡናን አገራዊ ኢኮኖሚያዊ ጠቀሜታ ይበልጥ ለማሳደግ እንዲረባረቡ ምቹ አጋጣሚ ሆኖ ማገልገል የሚችል ነው፡፡  በዓሉ መንግስት፣ ህዝብና ሌሎች ባለድርሻ አካላት እጅ ለእጅ ተያይዘው ለቡና ምርት ከፍተኛ ትኩረት በመስጠት ጠንክረው እንዲሰሩና ከቡና የሚገኘውን ተጠቃሚነት ወደ ላቀ ደረጃ ለማሸጋገር የተሻለ ወኔ ሰንቀው የሚነሱበት በመሆኑ ዘርፈ ብዙ ጠቀሜታ እንዳለው ተናግረዋል።የግብርና ሚኒስትሩ አቶ ተፈራ ደርበው በበኩላቸው አገራችን በአለም ቡና ከሚመረተው 5 ከመቶውን ለግብይት ከሚቀርበው ደግሞ 3 ከመቶውን እንደምታቀርብ ገልፀው፤ የአመራረት ስርዓታችን በዘመናዊ ቴክኖሎጂና በመስኖ ልማት ባለመታገዙ ከተፎካካሪዎቻችን ተርታ አልተሰለፍንም ብለዋል፡፡በአጋሮ ስታድዮም በተከናወነው በዓል ላይ የፌዴራል መንግስትና የክልል ባለስልጣናት፣ አምባሳደሮች፣ ቡና አምራቾችና የአካባቢው ነዋሪዎች ተገኝተዋል፡፡በተመሳሳይ ፕሬዝዳንት ሙላቱ ተሾመ በጅማ ዞን አጋሮ ከተማ በመንግስትና በህብረተሰቡ ተሳትፎ የተገነቡ የተለያዩ ፕሮጀክቶችን መርቀዋል፡፡ፕሬዝዳንቱ ጅማ ዩኒቨርሲቲ በአጋሮ ከተማ ከ300 ሚሊዮን ብር በላይ ለሚያስገነባው የዩኒቨርሲቲው ቅርንጫፍም የመሰረት ድንጋይ ማስቀመጣቸውን የኢሬቴድ ዘገባ ያስረዳል።